Resposta da la fin dal mund

Char abitant da Suagnign

En las davosas Punts has Ti scrit ina brev a mai per dumandar, sche jau vegnia bainprest. Ti vesevas l'attentat sin ils Twin-Towers e la ruina da la Swissair sco ensainas apocalipticas. E Ti na savevas betg, sche jau legia insumma las Punts. - Ma Ti na stos betg avair tema. Mes temp n'è betg anc arrivà. Jau sun anc giuven. (Autramain na legess jau betg las Punts!)

Tia brev m'ha fatg grond plaschair. Normalmain na fan ils umans betg cas da mai. Els crain en la trapla dal svilup ed ignoreschan mai. E quai schebain che jau emprov da persvader els cun tut mias forzas. Jau als tramet anghels da la fin, sco per exempel ils anghels Christoph ed Ueli che han l'incumbensa da ruinar la toleranza per tut l'ester. U l'anghel Schmid che bitta, ensemen cun ses generals, ils raps ora da fanestra dal palazi federal. Ubain era mes anghel preferì George W. che stat per stgaffir la Terza guerra mundiala. Tiers quai èn gia sa mussadas varsaquantas da mias soras: la Fin dals Twin-Towers, la fin da la Swissair e suenter als Indeschavels Dis da litteratura a Domat era la fin da la cardientscha en l'analisa objectiva da texts. Autras soras èn per sa far vesair: sco per exempel la fin da la democrazia. En l'USA e l’Italia è ella gia preschenta. U la sora che Ti enconuschas era: la fin dal rumantsch a Suagnign. E proximamain vegn ins a vesair mia sora fin dal Radio Rumantsch. Voss radio vegn privatisà e vendì ad ina rait da terrorists islams che vegnan a far londerora in radio da propaganda ed oraziun per convertir ils catolics da la Surselva ed ils protestants da la Engiadina tar il islam.
Ma sco gia ditg, jau sun anc lunsch davent. Pia na stos Ti betg ir a prender penetienzia - pervia da mai. Dentant fissi bun, sche Ti giessas puspè ina giada a messa - pervia dal plevon ed ils commembers dal Corpus Dei da Suagnign.

Chars salids da la Fin dal mund